केरल में युवा कांग्रेस ने दलित विधायक के धरना स्थल का किया 'शुद्धिकरण'
भले ही एक स्तर पर कांग्रेस और भाजपा दो अलग-अलग पार्टी हैं और सत्ता के लिए भाजपा कांग्रेस मुक्त भारत बनाने की मंशा रखती है, लेकिन ज़्यादातर नीतियों और अन्य क्रियाकलापों के आधार पर कांग्रेस और भाजपा में कोई ख़ास अंतर नहीं है। और इन दिनों तो ‘हारी और डरी हुई’ कांग्रेस ये बार-बार जताने की कोशिश करती है कि वो भाजपा से ‘किसी काम में कम नहीं’ है। चुनाव के दौरान राहुल गांधी के मंदिर-मंदिर दौरे और जनेऊ प्रकरण या उससे पहले के ‘कारनामों’ को छोड़ भी दें तो इसे केरल के एक ताज़ा उदाहरण से समझा जा सकता है।
केरल में भारत की कम्युनिस्ट पार्टी (भाकपा) के दलित विधायक के धरने के विरोध में प्रदर्शन के दौरान युवा कांग्रेस के कुछ कार्यकर्ताओं ने कथित तौर पर प्रतीकात्मक 'शुद्धिकरण कार्यक्रम' किया जिस पर विवाद खड़ा हो गया है। विधायक ने इसे जातिवादी करार देते हुए पुलिस में शिकायत दर्ज करायी।
राज्य के मंत्रियों ने भी युवा कांग्रेस के कार्यकर्ताओं की निंदा की और कहा कि ऐसे कृत्य स्वीकार नहीं किये जा सकते हैं।
त्रिशूर के समीप चेरप्पू में शनिवार को नत्तिका की विधायक गीता गोपी इलाके में सड़क की ‘खराब दशा’ के विरूद्ध लोक निर्माण विभाग के इंजीनियर के कार्यालय के बाहर धरने पर बैठी थीं। उनके विरोध में युवा कांग्रेस के कार्यकर्ताओं ने मार्च निकाला और आरोप लगाया कि धरना लोगों को ‘बेवकूफ’ बनाने की हरकत है।
जहां पर गीता धरने पर बैठी थीं, वहां युवा कांग्रेस के कार्यकर्ताओं ने प्रतीकात्मक शुद्धिकरण के तौर पर गाय के गोबर मिश्रित पानी का छिड़काव भी किया।
विधायक ने आरोप लगाया कि यह कार्यक्रम जातिवादी था और उन्होंने रविवार को पुलिस में शिकायत दर्ज करायी।
इस शिकायत के बाद पुलिस ने करवाई करते हुए एससी/एसटी एक्ट के तहत मुकदमा दर्ज कर लिया है।
केरल के संस्कृति मंत्री ए के बलान ने कहा, ‘‘ ऐसी हरकतें आम तौर पर उत्तरी भारत में देखने को मिलती है। इसे स्वीकार नहीं किया जा सकता।’’
स्वास्थ्य मंत्री के के श्यालजा ने भी इस घटना की निंदा की।
(भाषा के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva mag_Deva hin_Deva